
LIETUVOS RESPUBLIKOS SEIMO 

LAIKINOJI TYRIMO KOMISIJA DĖL SUTIKIMO SUVARŽYTI LIETUVOS RESPUBLIKOS SEIMO NARIO PETRO GRAŽULIO LAISVĘ 
P A Ž Y M A
2013 m. spalio 2 d. 

Vilnius

1. Lietuvos Respublikos generalinis prokuroras (toliau – Generalinis prokuroras) Darius Valys 2013 m. rugsėjo 17 d. kreipėsi į Lietuvos Respublikos Seimą (toliau – Seimas), prašydamas sutikimo suvaržyti Seimo nario Petro Gražulio laisvę.
2. Seimas 2013 m. rugsėjo 17 d. nutarimu Nr. XII-516 (Žin., 2013, Nr. 101-4980) sudarė Seimo laikinąją tyrimo komisiją dėl sutikimo suvaržyti Lietuvos Respublikos Seimo nario Petro Gražulio laisvę (toliau – Komisija) iš 12 Seimo narių: Komisijos pirmininko Mečislovo Zasčiurinsko, Komisijos pirmininko pavaduotojo Stasio Šedbaro, narių Zbignevo Jedinskio, Vytauto Kamblevičiaus, Liutauro Kazlavicko, Albino Mitrulevičiaus, Almos Monkauskaitės, Ričardo Sargūno, Aurelijos Stancikienės, Gintaro Steponavičiaus, Eduardo Šablinsko ir Arvydo Vidžiūno. Komisijai pavesta tyrimą atlikti iki 2013 m. spalio 7 d.
3. Komisija išanalizavo Lietuvos Respublikos generalinės prokuratūros (toliau – Generalinė prokuratūra) 2013 m. rugsėjo 6 d. rašte Nr. 17.2-16235 nurodytus faktus. Pagal pateiktą informaciją Vilniaus apskrities vyriausiojo policijos komisariato Vilniaus miesto trečiajame policijos komisariate 2013 m. liepos 30 d. Seimo nariui P. Gražuliui pagal Lietuvos Respublikos administracinių teisės pažeidimų kodekso 187 straipsnio 2 dalį buvo surašytas ir Vilniaus miesto apylinkės teismui nagrinėti pateiktas administracinio teisės pažeidimo protokolas Nr.14P-2809053-13, kuriame nurodyta, kad P. Gražulis 2013 m. liepos 27 d., apie 12.45 val., Vilniuje, Gedimino    pr. 2, nevykdė teisėtų policijos pareigūnų reikalavimų sustoti, neiti į renginį „Baltic Pride 2013“ bei neperžengti specialiosios policijos juostos „STOP POLICIJA“, bet aktyviais veiksmais, naudodamas jėgą bei stumdamas pareigūnus, bandė prasiveržti į renginį, sulaikymo metu bandė ištrūkti.

4. Komisija 2013 m. rugsėjo 19 d. raštu kreipėsi į Vilniaus apskrities vyriausiąjį policijos komisariatą, prašydama pateikti nepertraukiamus vaizdo įrašus, radijo ryšio pokalbių suvestinę, dokumentus, pagrindžiančius Seimo nario P. Gražulio galimai padarytą administracinį teisės pažeidimą. Vilniaus apskrities vyriausiojo policijos komisariatas 2013 m. rugsėjo 23 d. raštu Nr. 10-S-15594 Komisijai pateikė:

-  2013 m. liepos 27 d. 1 minutės 34 sekundžių trukmės vaizdinę medžiagą (1 kompaktinė plokštelė);

-  2013 m. liepos 27 d. penkis radijo ryšio pokalbių garso įrašus, kurių bendra trukmė 18 sekundžių (1 kompaktinė plokštelė).

Komisija su gauta medžiaga susipažino prieš 2013 m. rugsėjo 24 d. posėdį.
5. Komisijos 2013 m. rugsėjo 24 d. posėdyje dalyvavusi Generalinės prokuratūros Baudžiamojo persekiojimo departamento prokurorė Laima Milevičienė, vadovaudamasi Generalinės prokuratūros 2013 metų rugsėjo 6 dienos rašte Nr. 17.2-16235 nurodyta informacija, prašė Komisijos pritarti Generalinio prokuroro prašymui ir paaiškino, kad: renginyje galėjo dalyvauti visi norintys, tačiau policija, vadovaudamasi teisės aktais, galėjo riboti kai kurių asmenų patekimą į renginį; Seimo nariui P. Gražuliui buvo duotas nurodymas neiti per „STOP POLICIJA“ juostą, tačiau jis šio nurodymo neklausė ir aktyviais veiksmais veržėsi pro policijos pareigūnus.
6. Komisija 2013 m. rugsėjo 24 d. posėdyje išklausė Seimo nario P. Gražulio paaiškinimus ir atsakymus į Komisijos narių klausimus. Seimo narys P. Gražulis paaiškino kad: 2013 m. liepos      27 d. jis kartu su bendraminčiais susirinko prie Katedros išsakyti kitą nuomonę dėl Gėjų lygos organizuojamų eitynių; susibūrimo idėja buvo „dezinfekuoti“ Gedimino prospektą, Kudirkos bei Lukiškių aikštes eitynėms pasibaigus; nusprendę eiti atsigerti kavos, jis ir kartu su juo buvę asmenys patraukė Gedimino prospektu ten, kur ėjo visi kiti asmenys, tačiau priešais atsirado būrys policijos pareigūnų ir nepraleido toliau eiti; paklausęs, kokiu pagrindu jis ir su juo kartu einantys asmenys nepraleidžiami, atsakymo negavo; du ar tris kartus policijos pareigūnai jį pastūmė; negavęs atsakymo, dėl kokių priežasčių jis nepraleidžiamas, pabandė praeiti, tačiau buvo iš karto sulaikytas ir, paguldžius jį ant žemės, surakintas antrankiais; jis buvo nuvežtas į Vilniaus m. 3-ąjį policijos komisariatą, kur jam buvo surašytas administracinio teisės pažeidimo protokolas, po to jis buvo paleistas ir grįžo į renginį.

7. Komisija 2013 m. rugsėjo 24 d. posėdyje išklausė Vilniaus apskrities vyriausiojo policijos komisariato viršininko Kęstučio Lančinsko paaiškinimus bei atsakymus į Komisijos narių klausimus. K. Lančinskas informavo, kad policija masinių renginių metu vadovaujasi Lietuvos Respublikos susirinkimų bei Lietuvos Respublikos policijos veiklos įstatymais, o prieš kiekvieną didelį renginį policijos institucijos daro vadinamąjį rizikos vertinimą ir parengia planą, pagal kurį yra rengiamos priemonės bei planuojami policijos veiksmai; vertinant informaciją bei visuomenės reakciją prieš renginį „Baltic pride 2013“ buvo aišku, kad gali kilti dideli neramumai, todėl buvo parengtas su Policijos generaliniu komisaru suderintas veiksmų planas. K. Lančinskas supažindino Komisiją su informacija apie policijos pareigūnų išsidėstymą renginio metu bei paaiškino, kad:  policijai yra suteikiama teisė riboti asmenų patekimą į tam tikrą erdvę, sustabdyti vykdomus darbus, apriboti transportą, jei kyla pavojus gamtai, viešajai tvarkai, asmens ir valstybės saugumui; Kudirkos aikštėje buvusiam štabui buvo pranešta, kad Katedros aikštėje renkasi grupė asmenų, rengiasi vienkartiniais lietpalčiais, dedasi šalmus ir ruošiasi eiti link eisenos dalyvių bei nėra nusiteikę draugiškai; buvo vertinama šios grupės susirėmimo su eisenos dalyviais galimybė ar kitų neteisėtų veiksmų grėsmė, todėl buvo duotas štabo nurodymas A sektoriaus pareigūnams išsirikiuoti skersai Gedimino prospekto ir, imituojant „STOP POLICIJA“ juostą, nepraleisti tų asmenų, tarp kurių buvo ir Seimo narys P. Gražulis; policijos pareigūnų nurodymas, kad negalima eiti į tam tikrą teritoriją, yra privalomas visiems, taip pat ir Seimo nariams, tačiau Seimo narys P. Gražulis nevykdė pareigūnų reikalavimų; Seimo narys P. Gražulis buvo patrauktas iš įvykio vietos ir, įforminus visas teisines procedūras, paleistas. K. Lančinskas teigė, kad atskirai su Seimo nariu P. Gražuliu susijusio išankstinio plano ir instruktažo nebuvo parengta, o policija savo veiksmus prieš Seimo narį P. Gražulį atliko ne dėl jo politinės veiklos; grupė asmenų, ėjusių su P. Gražuliu, nebuvo specialiai tikrinama, kadangi patekimas į renginį buvo numatytas per du įėjimus ir būtent ten asmenys buvo tikrinami; iš anksto jokio prevencinio pokalbio policija su Seimo nariu neturėjo.

8.
Komisija, vykdydama jai pavestą atlikti tyrimą, taip pat nagrinėjo klausimą dėl Seimo nario imuniteto sąvokos ir išklausė Seimo kanceliarijos Teisės departamento direktoriaus Andriaus Kabišaičio nuomonės. A. Kabišaitis paaiškino kad: Seimo nario imunitetą reglamentuoja Lietuvos Respublikos Konstitucija (toliau – Konstitucija), Seimo statutas, kiti teisės aktais; Lietuvos Respublikos Konstitucinis teismas yra pasisakęs dėl asmens neliečiamumo ir jį įvardija kaip asmens psichinį ir fizinį neliečiamumą; Seimo nariui nesuteikiamas imunitetas nuo administracinės atsakomybės, tačiau taikant prievartos priemones turi būti vadovaujamasi bendra nuostata, jog Seimo nario asmuo neliečiamas. Konstitucijos 62 straipsnio 1 ir 2 dalyse nustatyta, kad „Seimo nario asmuo neliečiamas. Seimo narys be Seimo sutikimo negali būti traukiamas baudžiamojon atsakomybėn, suimamas, negali būti kitaip suvaržoma jo laisvė“ Seimo statute 22 straipsnio 1 ir 3 dalyse nustatyta, kad „Seimo nario asmuo neliečiamas. Seimo narys be Seimo sutikimo negali būti traukiamas baudžiamojon atsakomybėn, suimamas, negali būti kitaip suvaržoma jo laisvė, išskyrus atvejus, kai jis užtinkamas bedarantis nusikaltimą (in flagranti). Šiais atvejais generalinis prokuroras apie tai nedelsdamas praneša Seimui“. Iš Komisijai pateiktų duomenų ir paaiškinimų matyti, kad Seimo narys P. Gražulis įvykio metu buvo paguldytas ant žemės, surakintas antrankiais ir išneštas iš įvykio vietos bei pristatytas į Vilniaus m. 3-ąjį policijos komisariatą. Pagal generalinio prokuroro D. Valio pateiktą informaciją Seimo nario P. Gražulio veiksmuose yra administracinio teisės pažeidimo požymių. Taigi nėra jokių duomenų, kad Seimo narys P. Gražulis galimai padarė nusikaltimą, todėl Komisijai kyla abejonių, ar aukščiau nurodytais policijos pareigūnų veiksmais nebuvo suvaržyta Seimo nario laisvė.
9. Generalinės prokuratūros 2013 m. rugsėjo 6 d. rašte Nr. 17.2-16215 nurodyti faktai, Generalinės prokuratūros Baudžiamojo persekiojimo departamento prokurorės L. Milevičienės, Vilniaus apskrities vyriausiojo policijos komisariato viršininko K. Lančinsko pateikta informacija ir Komisijos gauti duomenys, Seimo nario P. Gražulio paaiškinimai ir atsakymai į Komisijos narių klausimus leidžia manyti, kad Generalinio prokuroro prašymas dėl sutikimo suvaržyti Seimo nario P. Gražulio laisvę yra pagrįstas.
10. Komisija, vadovaudamasi Seimo statuto 23 straipsniu, Seimo laikinųjų tyrimo komisijų įstatymu ir atsižvelgdama į Seimo 2013 m. rugsėjo 17 d. nutarimo Nr. XII-516 „Dėl Lietuvos Respublikos Seimo laikinosios tyrimo komisijos dėl sutikimo suvaržyti Lietuvos Respublikos Seimo nario Petro Gražulio laisvę sudarymo“ 3 straipsnio 3 dalyje įtvirtintą pavedimą, s i ū l o Seimui duoti sutikimą suvaržyti Seimo nario P. Gražulio laisvę. 

